יאריסלי סילבה

יאריסלי סילבה (בספרדית: Yarisley Silva; נולדה ב-1 ביוני 1987) היא אתלטית קובנית, זוכת מדליית כסף באולימפיאדת לונדון (2012), אלופת עולם (בייג'ינג 2015) ואלופת העולם באולם (סופוט 2014) בקפיצה במוט.

ביוגרפיה 
סילבה נולדה בסן לואיס שבקובה, האמצעית מבין שלושה ילדים לחסוס סילבה ומגלי רודריגס. אביה היה אתלט חובב בתחום הקפיצה לרוחק ואמה מטילת כידון. בגיל תשע החלה להתאמן באתלטיקה והשתתפה בתחרויות בקפיצה לרוחק, קפיצה לגובה וריצות. בגיל 13 החלה להתאמן בקפיצה במוט וב-2002 הצטרפה לנבחרת הנוער של קובה בהוואנה. ב-2006 החלה להשתתף בתחרויות בינלאומיות, זכתה במדליית כסף במשחקי מרכז אמריקה והאיים הקריביים. ב-2007 זכתה במדליית ארד במשחקים הפאן-אמריקאיים בריו דה ז'ניירו בתוצאה של 4.25 מטר, שיא קובני חדש. 

ב-2008 שיפרה את שיאה האישי לתוצאה של 4.50 מטר, באולימפיאדת בייג'ינג באותה שנה לא הצליחה לעבור את שלב המוקדמות. ב-2009 זכתה במדליית זהב במשחקי מרכז אמריקה והאיים הקריביים. באליפות העולם באתלטיקה 2011 שהתקיימה בטגו סיימה במקום החמישי בשיא אישי של 4.70 מטר. בהמשך השנה זכתה במדליית זהב במשחקים הפאן-אמריקאיים שהתקיימו בגוודלחרה בשיא אישי של 4.75 מטר. 

באליפות העולם באתלטיקה באולם שהתקיימה ב-2012 באיסטנבול סיימה שביעית. באולימפיאדת לונדון זכתה במדליית כסף לאחר שעברה גובה של 4.75 מטר כמו של המנצחת ג'ן שור, אך עם מספר פסילות רב יותר. 

באליפות העולם באתלטיקה 2013 סיימה במקום השלישי בשיא אישי של 4.82 מטר, לאחר ילנה איסינבייבה וג'ן שור. ב-2014 זכתה באליפות העולם באתלטיקה באולם שהתקיימה בסופוט שבפולין בתוצאה של 4.70 מטר. 

ביולי 2015 זכתה במדליית זהב שנייה ברציפות במשחקים הפאן אמריקאיים שהתקיימו בטורונטו, עם שיא משחקים של 4.85 מטר. באוגוסט 2015 שיפרה את שיאה האישי כשעברה גובה של 4.91 מטר בתחרות ברגנסבורג שבגרמניה. תוצאה זו מדרגת אותה שלישית בכל הזמנים לאחר איסינבייבה ושור. 

באוגוסט 2015 זכתה במדליית זהב באליפות העולם בתוצאה של 4.90 מטר. באולימפיאדת ריו דה ז'ניירו (2016) סיימה במקום השביעי בתוצאה של 4.70 מטר. 

באליפות העולם באתלטיקה 2017 זכתה במדליית ארד בתוצאה של 4.65 מטר. באליפות העולם באתלטיקה באולם 2018 סיימה במקום השביעי בתוצאה של 4.60 מטר. באוגוסט 2019 זכתה בפעם השלישית ברציפות במשחקים הפאן אמריקאיים שהתקיימו בלימה בתוצאה של 4.75 מטר. באולימפיאדת טוקיו סיימה במקום השמיני בתוצאה של 4.50 מטר.

קישורים חיצוניים

קופצות במוט
אלופי עולם באתלטיקה
אתלטיות באולימפיאדת בייג'ינג (2008)
אתלטיות באולימפיאדת לונדון (2012)
אתלטיות באולימפיאדת ריו דה ז'ניירו (2016)
אתלטיות קובניות
מדליסטים אולימפיים קובנים
ילידות 1987
זוכות מדליית כסף אולימפית מקובה
קופצות במוט באולימפיאדת טוקיו (2020)